SKRIFTLIG FORESPØRGSEL E-1894/99

af Ilda Figueiredo (GUE/NGL) til Kommissionen

(29. oktober 1999)

Om: Kommissionens godkendelse af et joint venture mellem Siemens og Fujitsu

Ifølge presseforlydender har Kommissionen den 3. oktober 1999 godkendt oprettelsen af et operativt joint venture mellem selskaberne Fujitsu Limited (japansk) og Siemens AG (tysk) under forudsætning af opfyldelse af nogle vilkår af økonomisk og handelsmæssig art.

Det er almindeligt kendt, at aftaler om sammenlægning af virksomheder eller oprettelse af joint ventures medfører interne omstruktureringer i de pågældende virksomheder og deraf følgende nedlæggelse af arbejdspladser.

Virksomhedsflytninger, -lukninger og -indskrænkninger er på dagsordenen f.eks. i Portugal med muligheden for lukning af Siemens-fabrikkerne eller i Michelin-sagen, hvor man har forsøgt at afskedige i tusindvis af arbejdstagere. Vil Kommissionen på den baggrund oplyse, om den ved godkendelse af joint ventures eller sammenlægninger af multinationale virksomheder inden for det indre marked stiller betingelser af social- og arbejdsmarkedsmæssig art, navnlig i forbindelse med bevarelse eller skabelse af job, og hvilke betingelser, den i givet fald har stillet i dette tilfælde?

Svar afgivet på Kommissionens vegne af Mario Monti

(29. november 1999)

Kommissionen besluttede den 30. september 1999 at give tilladelse til oprettelse af et joint venture mellem Fujitsu og Siemens. Sagen drejer sig om sammenlægning af de to virksomheders aktiviteter i Europa med henblik på udvikling, fremstilling og salg af edb-materiel og lignende produkter. Kommissionen har vurderet sammenlægningen i lyset af forordningen om fusioner (Rådets forordning (EF) 1310/97 af 30. juni 1997 om ændring af forordning (EØF) 4064/89 om kontrol med fusioner og virksomhedsovertagelser(1)).

Kommissionen har forsøgt at afgøre, om denne operation vil skabe eller forstærke en dominerende stilling på de markeder, hvor dette joint venture i givet fald kommer til at udøve sin virksomhed. I betragtning af de to moderselskabers markedsandele og tilstedeværelsen af stærke konkurrenter på alle disse markeder har Kommissionen konkluderet, at der ikke består en sådan risiko. I øvrigt har Kommissionen kun på ét punkt konstateret, at koordinationen mellem de to moderselskaber har mærkbare virkninger, nemlig når det

drejer sig om markedet for finansielle arbejdspladser. For at fjerne den alvorlige tvivl, der herskede vedrørende konkurrencen på dette specielle marked, har Siemens forpligtet sig til at afhænde Siemens Nixdorf Retail and Banking Systems GmbH, et datterselskab, der opererer inden for denne sektor. Kommissionen har på den baggrund givet tilladelse til sammenlægningen, forudsat at Siemens fuldt ud overholder nævnte forpligtelse.

Kommissionen har sikret sig, at oprettelsen af et joint venture mellem Fujitsu og Siemens ikke fordrejer konkurrencen på de pågældende markeder inden for EU. Den har ikke stillet betingelser vedrørende oprettelse eller bevarelse af arbejdspladser. Der kan ikke ifølge forordningen om fusioner pålægges virksomheder sådanne betingelser.

I denne sag er der ifølge de oplysninger, Kommissionen råder over, intet der tyder på, at oprettelsen af dette joint venture vil medføre nedlæggelse af arbejdspladser. Den sammenlægning, Siemens og Fujitsu foretager, går i øvrigt hovedsagelig ud på at give virksomhederne mulighed for at tilbyde et fuldstændigt produktsortiment inden for edb-materiel. De produktsortimenter, som de to moderselskaber hidtil har kunnet tilbyde, kan betragtes som komplementære, og oprettelsen af et joint venture medfører derfor ikke i væsentlig grad overlappende aktiviteter.

Set i en videre sammenhæng må denne form for operation vurderes positivt, da den ofte svarer til, hvad en dynamisk konkurrence kræver. Sådanne operationer er med til at strukturere markederne, øge den europæiske industris konkurrenceevne og forbedre betingelserne for vækst og dermed for skabelse af arbejdspladser.

Kommissionen gør det ærede medlem opmærksom på, at to fællesskabsdirektiver om information og høring af arbejdstagere muligvis finder anvendelse i det foreliggende tilfælde, nemlig Rådets direktiv 98/0059/EF af 20. juli 1998 om tilnærmelse af medlemsstaternes lovgivninger om kollektive afskedigelser(2) og Rådets direktiv 94/0045/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne(3).

I medfør af disse direktiver og de nationale bestemmelser til gennemførelse heraf og i henhold til de aftaler, der er indgået inden for koncernerne Siemens og Fujitsu om oprettelse af europæiske samarbejdsudvalg skal den operation, som det ærede medlems spørgsmål drejer sig om, og eventuelle sociale følger heraf, eventuelt gøres til genstand for en procedure vedrørende information og høring af arbejdstagerrepræsentanter både på tværnationalt og nationalt plan.

(1) EFT L 180 af 9.7.1997.

(2) EFT L 225 af 12.8.1998.

(3) EFT L 254 af 30.9.1994.